Die Kampioentrofee 2013 (Engels: 2013 ICC Champions Trophy) het van 6 tot en met 23 Junie 2013 in Engeland en Wallis plaasgevind. Dit was die sewende Kampioentrofee in EDI-krieket wat deur die Internasionale Krieketraad (IKR) aangebied is. Aan die Kampioentrofee 2013 het die destydse agt beste nasionale spanne op die EDI-ranglys deelgeneem: Australië, Engeland, Indië, Nieu-Seeland, Pakistan, Sri Lanka, Suid-Afrika en Wes-Indië. Die spanne is in twee groepe van vier spanne elk verdeel, waarvan elke span een keer teen al die ander spanne van die groep gespeel het. Die twee beste spanne van elke groep het hierna vir die halfeindrondte gekwalifiseer en die wenners van hierdie wedstryde het in die eindstryd ontmoet. Engeland, Indië, Sri Lanka en Suid-Afrika het vir die halfeindrondte gekwalifiseer. Engeland het Suid-Afrika en Indië het Sri Lanka geklop, waardeur Engeland en Indië in die eindstryd ontmoet het. In die eindstryd op Edgbaston in Birmingham het Indië die gasheer verslaan en sodoende sy tweede Kampioentrofeetitel gewen. Saam met hul oorwinnings tydens die krieketwêreldbekertoernooie in 1983 en 2011, die T20I-wêreldbeker 2007 en die gedeelde titel met Sri Lanka tydens die Kampioentrofee 2002 was dit Indië se vierde internasionale kriekettitel.